b'\n_START_ARTICLE_\nLladronera\n_START_PARAGRAPH_\nUna lladronera o matac\xc3\xa0 \xc3\xa9s una caixa d\'obra s\xc3\xb2lida, coberta i volada, que se situa a la part alta d\'una muralla, en llen\xc3\xa7os i torres o de qualsevol altra fortificaci\xc3\xb3 i que sobresurt d\'aquesta per la seva part exterior, tamb\xc3\xa9 anomenada "galeria en volad\xc3\xads". Emprada, durant un setge o assalt, com a un lloc segur des del qual seus defensors poden mirar i atacar l\'enemic. Consisteix en una plataforma amb orificis, a trav\xc3\xa9s dels quals es poden llan\xc3\xa7ar pedres, materials ardents i altres tipus de projectils sobre els atacants que es troben sota, al peu de la fortificaci\xc3\xb3 defensada, en la qual es recolza un mur avan\xc3\xa7at que serveix de protecci\xc3\xb3 i que t\xc3\xa9 per fa\xc3\xa7ana, en el qual pot haver-hi espitlleres o merlets. Quan nom\xc3\xa9s t\xc3\xa9 una sola espitllera i es troba damunt d\'una porta, rep el nom de matac\xc3\xa0._NEWLINE_Era suportada per diversos perm\xc3\xb2dols, entre els quals hi havia uns forats o espitlleres verticals. El seu disseny va ser desenvolupat durant l\'edat mitjana i va representar una evoluci\xc3\xb3 important en la defensa, ja que permetia de cobrir la base mateixa dels murs. Se\'n troben exemples a partir del segle XIII._NEWLINE_Els primers matacans (una mena de  verdesques) estaven fets de fusta i eren, en general, construccions provisionals, que es posaven en cas que de risc de setge de part d\'algun enemic. Sovint, eren incendiats pels assetjadors i no va ser, sin\xc3\xb3 fins a final del segle\xc2\xa0xiii, que va ser substitu\xc3\xaft aquest feble material per la pedra, en la seva construcci\xc3\xb3; la qual cosa els va fer m\xc3\xa9s resistents i durables.'